(vovworld) - ດ້ວຍລະດັບການປະກອບສ່ວນເຂົ້າຍອດຜະລິດຕະພັນພາຍໃນ ຍາມໃດ ກໍ່ກວມອັດຕາສ່ວນໃຫຍ່ ແລະ ເພີ່ມຂຶ້ນຢ່າງລຽນຕິດໃນຊຸມປີຜ່ານມາ, ເສດຖະກິດພາກເອກະຊົນນັບມື້ນັບມີບົດບາດສຳຄັນ. ການພັດທະນາເສດຖະກິດພາກເອກະຊົນເພື່ອເພີ່ມທະວີກຳລັງພາຍໃນໃຫ້ແກ່ພື້ນຖານເສດຖະກິດ ພວມແມ່ນໜຶ່ງໃນບັນດາໜ້າທີ່ຈຸດສຸມເຊິ່ງລັດຖະບານໄດ້ວາງອອກໃນໄລຍະທີ່ຈະມາເຖິງ. ບົດຂຽນຂອງ ເກິມຕູ້ ນັກຂ່າວວິທະຍຸກະຈາຍສຽງຫວຽດນາມທີ່ມີຫົວຂໍ້ວ່າ: “ພັດທະນາເສດຖະກິດພາກເອກະຊົນ-ເພີ່ມທະວີກຳລັງພາຍໃນໃຫ້ແກ່ພື້ນຖານເສດຖະກິດ” .
ໄລ່ຮອດປີ 2014, ທົ່ວປະເທດມີວິສາຫະກິດຈົດທະບຽນສ້າງຕັ້ງໃໝ່ 74.842 ແຫ່ງ ດ້ວຍຍອດທຶນຈົດທະບຽນກວ່າ 432.000 ຕື້ດົງ. ເມື່ອທຽບໃສ່ອັດຕາການນຳໃຊ້ແຫຼ່ງກຳລັງ ແລະ ການປະກອບສ່ວນໃຫ້ແກ່ພື້ນຖານເສດຖະກິດໃນ ລັດວິສາຫະກິດ ແລະ ວິສາຫະກິດເອກະຊົນ ສະແດງໃຫ້ເຫັນວ່າ : ໄລຍະປີ 2006-2010 ລັດວິສາຫະກິດກວມ ອັດຕາສ່ວນ 45% ຂອງຍອດເງິນລົງທຶນທັງໝົດ ແຕ່ວ່າ ພຽງສ້າງ 28% GDP ເທົ່ານັ້ນ, ໃນຂະນະທີ່ ວິສາຫະກິດເອກະຊົນກວມເອົາອັດຕາສ່ວນພຽງແຕ່ 28% ຍອດເງິນລົງທຶນ ແຕ່ພັດສ້າງໄດ້ 46%GDP. ປະຈຸບັນຂົງເຂດເສດຖະກິດພາກເອກະຊົນປະກອບສ່ວນເຂົ້າຍອດຜະລິດຕະພັນພາຍໃນຂຶ້ນເຖິງກວ່າ 2/3GDP, 3/4 ມູນຄ່າຜະລິດອຸດສາຫະກຳ, ສ້າງວຽກເຮັດງານທຳໃໝ່ໃຫ້ແກ່ພື້ນຖານເສດຖະກິດ. ປະຈຸບັນ, ເສດຖະກິດພາກເອກະຊົນຂອງຫວຽດນາມມີວິສາຫະກິດຂະໜາດກາງ ແລະ ນ້ອຍຢູ່ພາຍໃນປະເທດກໍ່ຄືສາກົນ ເຖິງ 96% , ຂາດວິສາຫະກິດຂະໜາດໃຫຍ່. ໃນເງື່ອນໄຂທີ່ຫວຽດນາມນັບມື້ນັບເຊື່ອມໂຍງເຂົ້າກັບໂລກ ຢ່າງເລິກເຊິ່ງ ກວ້າງຂວາງ, ບັນດາວິສາຫະກິດຂະໜາດກາງ ແລະ ນ້ອຍຍາກທີ່ຈະເຂົ້າຮ່ວມລະບົບເສດຖະກິດທົ່ວໂລກໄດ້. ສະນັ້ນ, ເລື່ອງພັດທະນາວິສາຫະກິດຂະໜາດກາງ ພວມແມ່ນໜຶ່ງໃນບັນດາໜ້າທີ່ຈຸດສຸມຂອງລັດຖະບານຫວຽດນາມ. ທ່ານ ບຸຍກວາງວິງ ລັດຖະມົນຕີວ່າການກະຊວງແຜນການ ແລະ ການລົງທຶນຫວຽດນາມ ໃຫ້ຮູ້ວ່າ :
“ ຍ້ອນຂາດວິສາຫະກິດເອກະຊົນ, ວິສາຫະກິດຂະໜາດກາງ ແລະ ນ້ອຍ ສະນັ້ນ ຫວຽດນາມຂາດດ້ານອຸດສາຫະກຳສຳຮອງ. ບັນດານັກລົງທຶນຕ່າງປະເທດເຂົ້າຫວຽດນາມຈະບໍ່ມີວັດຖຸດິບກໍ່ຄືເຄື່ອງອາໄລ່, ເຂົາເຈົ້າຕ້ອງນຳເຂົ້າຈາກປະເທດຂອງຕົນ ຫຼື ຈາກປະເທດອື່ນ ສະນັ້ນລາຄາຕົ້ນທຶນບໍ່ຫຼຸດລົງເມື່ອທຽບໃສ່ການລົງທຶນຢູ່ປະເທດຂອງຕົນ. ພຽງແຕ່ສ້າງຂົງເຂດວິສາຫະກິດພາກເອກະຊົນ, ວິສາຫະກິດຂະໜາດກາງ ແລະ ນ້ອຍຂອງຫວຽດນາມ ໃຫ້ເຕີບໃຫຍ່ ແລະ ເຂັ້ມແຂງນັບທັງປະລິມານ ແລະ ຄຸນນະພາບຈຶ່ງຈະສ້າງວຽກເຮັດງານທຳໃຫ້ຄົນງານນັບລ້ານໆຄົນ ແລະ ວິສາຫະກິດພາກເອກະຊົນກໍ່ສາມາດພັດທະນາຢູ່ທົ່ວທຸກຂົງເຂດ, ທົ່ວທຸກມູມຂອງການດຳລົງຊີວິດ, ສ້າງຜະລິດຕະພັນທີ່ມີປະໂຫຍດຫຼາຍຢ່າງໃຫ້ສັງຄົມ ແລະ ເຮັດໃຫ້ພວກເຮົາຫຼຸດຜ່ອນການອາໄສບັນດາພື້ນຖານເສດຖະກິດອື່ນ”
ໃນໄລຍະຜ່ານມາ, ຫວຽດນາມໄດ້ສຳເລັດການດຶງດູດການລົງທຶນຈາກຕ່າງປະເທດ ແລະ ຍອດວົງເງິນສົ່ງອອກໄດ້ເພີ່ມຂຶ້ນຢ່າງລຽນຕິດໃນຊຸມປີມໍ່ໆມານີ້. ແຕ່ເຖິງຢ່າງໃດກໍ່ຕາມ, ການກ່ຽວພັນທີ່ກົງກັນຂ້າມໃນລະບົບມູນຄ່າທົ່ວໂລກພັດ ພັດທະນາຊ້າ. ຕາມສະຖິຕິຂອງທະນາຄານພັດທະນາອາຊີ (ADB) ແລ້ວ, ການປະກອບສ່ວນເຂົ້າໃນການສົ່ງອອກຂອງບັນດາວິສາຫະກິດທີ່ຂຶ້ນກັບ ເສດຖະກິດພາກເອກະຊົນຢູ່ ຫວຽດນາມມີພຽງປະມານ 10%, ວິສາຫະກິດຕ່າງປະເທດ ລົງທຶນເຂົ້າຫວຽດນາມສ່ວນຫລາຍ ແມ່ນນຳເຂົ້າວັດຖຸດິບ ຫຼັງຈາກນັ້ນຈຶ່ງສົ່ງອອກ. ການປະກອບສ່ວນຕົ້ນຕໍຂອງບັນດາວິສາຫະກິດພາຍໃນປະເທດ ເຂົ້າໃນການສະໜອງທົ່ວໂລກຍັງພຽງຖືກຈຳກັດຢູ່ບ່ອນວ່າ : ເລື່ອງສະໜອງແຮງງານ, ສີມືແຮງງານ, ຍ້ອນແນວນັ້ນມູນຄ່າເພີ່ມບໍ່ສູງ. ປະຈຸບັນ, ລັດຖະບານຫວຽດນາມໄດ້ສ້າງຍຸດທະສາດພັດທະນາເສດຖະກິດພາກເອກະຊົນມີລັກສະນະໄລຍະຍາວ, ສ້າງລະບົບວິສາຫະກິດຂະໜາດກາງ ແລະ ໃຫຍ່, ມີກຳລັງຄວາມສາມາດພຽງພໍຕອບສະໜອງໃຫ້ບັນດານັກລົງທຶນຕ່າງປະເທດ, ສົ່ງອອກ ແລະຫນູນຊ່ວຍວິສາຫະກິດຂະໜາດນ້ອຍ ແນໃສ່ພັດທະນາປະຊາຄົມວິສາຫະກິດຢ່າງມີປະສິດທິຜົນ. ທ່ານ ຫວູຕຽນລົກ ຫົວໜ້າຫ້ອງການ ການຄ້າ ແລະ ອຸດສາຫະກຳຫວຽດນາມ, ໃຫ້ຮູ້ວ່າ :
“ບັນດາວິສາຫະກິດຕ້ອງຈັດວາງຍຸດທະສາດດຳເນີນທຸລະກິດໄລຍະຍາວຂອງຕົນ ແລະ ບັນດາການປະຕິຮູບ, ສ້າງລະບອບນິຕິກຳ ເພື່ອຮັບປະກັນໃຫ້ບັນດາວິສາຫະກິດມີຄວາມອຸ່ນອ່ຽນໃຈເຄື່ອນໄຫວໃນສະພາບແວດລ້ອມດຳເນີນທຸລະກິດທີ່ມີຄວາມປອດໄພ, ສະດວກສະບາຍ, ພ້ອມກັນນັ້ນ ສິດ ແລະ ຜົນປະໂຫຍດຂອງ ເຂົາເຈົ້າໄດ້ຮັບປະກັນ”
ໃນວິວັດການເຊື່ອມໂຍງເຂົ້າກັບເສດຖະກິດໂລກ, ຄວາມວັດທະນາຖາວອນຂອງພື້ນຖານເສດຖະກິດຫວຽດນາມໃນອະນາຄົດ ສ່ວນໃຫຍ່ແມ່ນຂຶ້ນກັບຄວາມສາມາດເພີ່ມທະວີການຮ່ວມສຳພັນໃນລະບົບມູນຄ່າທົ່ວໂລກ ແລະ ຫັນການເຄື່ອນໄຫວລົງທຶນໂດຍກົງຈາກຕ່າງປະເທດເປັນຫຼາຍຮູບແບບ. ການປ່ຽນໃໝ່ລະບົບ, ສ້າງສະພາບແວດລ້ອມດຳເນີນທຸລະກິດທີ່ສະດວກໃຫ້ບັນດາວິສາຫະກິດເຄື່ອນໄຫວແມ່ນສຳຄັນທີ່ສຸດແຕ່ຍັງບໍ່ທັນພຽງພໍ. ໃນສະພາບການນັ້ນ, ເລື່ອງລັດຖະບານຫວຽດນາມຍູ້ແຮງການພັດທະນາວິສາຫະກິດພາກເອກະຊົນພາຍໃນປະເທດແມ່ນທິດທີ່ຖືກຕ້ອງ, ສ້າງກຳລັງໜູນສຳຄັນເພື່ອຍົກສູງລັກສະນະແກ້ງແຍ້ງ, ລັກສະນະເປັນເອກະລາດ, ເປັນເຈົ້າຕົນເອງໃນບັນດາຂະແໜງຜະລິດຢູ່ຫວຽດນາມ. ຖ້າມີຄືແນວນັ້ນໄດ້ ຈຶ່ງນຳມາເຊິ່ງກາລະໂອກາດໃນການພັດທະນາເສດຖະກິດແບບຍືນຍົງໄດ້.